«Kꞌon kxbꞌisun etetz tuj etanim;
intok witꞌlet ekꞌuꞌj tiꞌj te Qtata Dios bꞌix intok witꞌlet ekꞌuꞌj wiꞌj wetz.
Tuj tjay Ntat ketant jaꞌ tzan eten;
qa nyaꞌtx-wit ikxji,
wetz oxik-tal nqꞌumaꞌ etetz.
Per wetz okyinxeꞌl kꞌulul jun luwar te etetz.
Qa wetz ma kyinx kꞌulul jaꞌ tzan eten,
wetz kyinꞌul junkyꞌel bꞌix okxeꞌl weqꞌiꞌ.
Ikxji okxteyon etetz aj jaꞌ wetz okyinqtelten.
Bꞌix etetz etebꞌen te bꞌey aj jaꞌ wetz okyinxeꞌl.»
Yaji oxik tqꞌumaꞌ te Maxh tetz:
«Tat,
qetza kꞌontiꞌl qebꞌena aj jaꞌ otxeꞌl.
¿Titzaꞌ owelal qnikyꞌa tiꞌj te bꞌey?»
Ntons te Jesus oxik tqꞌumaꞌ:
«Aꞌin wetz te bꞌey bꞌix te bꞌanꞌax bꞌix te aj nxik sin etanqꞌin;
aꞌox tzan npaj wetz bꞌaꞌn tzan epon tukyꞌi Ntat.
Komo etetz etotzqiꞌ aꞌin,
ax etotzqiꞌ te Ntat.
Ajnaꞌl oje tzꞌok etotzqilaꞌ te Ntat bꞌix oje tzꞌok eten.»
Yaji te Lip oxik tqꞌumaꞌ ikxjani:
«Tat,
instzaj ayekꞌuꞌ chꞌin te Qtata Dios tzan txik qen.
Aj nini kabal te qetza.»
Yaji te Jesus oxik tqꞌumaꞌ:
«Lip,
wetz kyꞌilaꞌj tyemp nqetlenten etukyꞌiꞌl,
bꞌix ¿minaꞌ tel anikyꞌ wiꞌj?
Abꞌl te aj oje kyinꞌok ten,
oje tzꞌok ten te Qtat.
¿Tistil ntzaj eqaniꞌ tzan txik nyekꞌuꞌ te Qtat etetz?
¿Kꞌontiꞌl nꞌawokslaꞌ qa wetz tukyꞌi Qtat cha jun-oq aꞌoꞌ,
bꞌix te Qtat wukyꞌiꞌl ax jun-oq aꞌoꞌ?
Kyaqil aj nyol aj nxik nqꞌumaꞌ etetz,
nyaꞌtx cha nyolx-oq [sinoke te Qtat],
bꞌix te Qtat aj jun-oq wukyꞌiꞌl,
aji tetz nkꞌulun te aj nqet nkꞌuluꞌ.
Peꞌetokslan waq,
wetz tukyꞌi Qtat cha jun-oq aꞌoꞌ,
bꞌix te Qtat wukyꞌiꞌl ax jun-oq aꞌoꞌ;
peꞌetokslan waq nkesey cha aꞌox tiꞌj aj nqet nkꞌuluꞌ tzan tpaj tetz.
Wetz oxeꞌl nqꞌumaꞌ etetz bꞌan bꞌanꞌax,
abꞌl aj owokslayon wiꞌj,
kyaqil aj nqet nkꞌuluꞌ wetz ax tetz oqtel tkꞌuluꞌ,
bꞌix oqtel tkꞌuluꞌ mas nim twitz te aj oje kyeqet nkꞌuluꞌ wetz tzan tpaj wetz ma kyinxik aj jaꞌ atqet te Qtat.
Bꞌix kyaqil aj oxeꞌl eqaniꞌ iktzaꞌ nkyꞌixel aꞌix,
wetz oqtel nkꞌuluꞌ tzan tok en te tumeꞌl bꞌan bꞌanꞌax tiꞌj te Ntat iktzaꞌxkix tetz,
ikxji owokel en tzan npaj wetz aj tkꞌajol aꞌin.
Qa at tidiꞌ aj otzajel eqaniꞌ iktzaꞌ nkyꞌixel aꞌix,
wetz oqtel nkꞌuluꞌ.»